འདི་སྐབས།ཆོས་འབྱུང་མཁས་པའི་དགའ་སྟོན་སོགས་ལོ་རྒྱུས་འཁྱ་འཁྱོར་དག་ལ།རུ་ལ་སྐྱེས་རྒྱལ་པོ་གྲི་གུམ་བཙན་པོའི་བཙུན་མོ་དང་ཡར་ལྷ་ཤམ་པོ་གཉིས་འདུས་པ་ལས་བཙས་པར་བཤད་ཡོད་ཀྱང༌།ཏུན་ཧོང་ཡིག་ཆ་ལྟར་ན།རྒྱལ་པོའི་ཕྱོགས་གཏོགས་བཀྲགས་ཀྱི་རིགས་རྒྱུད་ལས་བཙས་ལུགས་ཙམ་ལས།རུ་ལ་སྐྱེས་རྒྱལ་པོ་སྲས་དང་བཅས་པའི་སྤུ་ཉེ་ཡིན་ལུགས་མཐོང་རྒྱུ་མེད།འོན་ཀྱང༌།རུ་ལ་སྐྱེས་ནི་རྒྱལ་པོ་ཚང་ལ་བཀའ་དྲིན་ཤིན་ཏུ་ཆེ་བ་ཞིག་ཡིན་སྟབས་སྤུ་དེ་གུང་རྒྱལ་རང་ཉིད་ཀྱི་ཁུ་བོར་བཀུར་བའི་གནས་ལུགས་ཤིག་གསལ་ཏེ་ཆེད་བརྗོད་ནང༌།རྒྱལ་པོས་མི་མཆོག་རུ་ལས་སྐྱེས་ཁྱེད་ཀྱིས།།ང་ཡི་ཡབ་ཀྱི་གོ་བགྱིས་རྒྱལ་སར་བཏོན།།སྲས་ཀྱི་གོ་བགྱིས་ཡབ་ཀྱི་སྐུ་མཚལ་གཉེར།།ཆེ་ཆུང་མེད་པའི་མི་ཀུན་ཁྱེད་ལ་སྨོན།།མིང་ཡང་ཁུ་བོ་ལྷ་བུ་སྨོན་གཟུང་ཞེས།།བཏགས་ཅིང་དྲིན་དུ་གཟོ་བ་རྒྱ་ཆེར་བྱས།།ཞེས་རུ་ལ་སྐྱེས་རྒྱལ་པོ་ཉིད་ཀྱི་ཁུ་བོའི་རུས་སུ་ཐོགས་ཚུལ་ལྟ་བུའང་བཤད་སྲོལ་ཡོད་འདུག